རོང་བོ་བླ་མ་བསམ་གཏན་རིན་ཆེན་ནས་གདན་ས་པ་རོང་བོ་བླ་མ་རིན་ཆེན་བསམ་གྲུབ་བར་དུ་ཆོས་སྡེ་འདིའི་གྲུབ་མཐའ་བཀའ་གདམས་དང་།རོང་བོ་བླ་མ་རིན་ཆེན་བསམ་གྲུབ་ནས་གྲུབ་ཆེན་ཆོས་པ་རིན་པོ་ཆེའི་བར་དུ་གྲུབ་མཐའ་བཀའ་གདམས་དང་དགེ་ལུགས་ཟུང་གི་ལུགས་སྲོལ་དར།སྤྱི་ལོ་ཡས་མས་ཤིག་ལ་ཆོས་པ་རིན་པོ་ཆེ་བློ་བཟང་བསྟན་པའི་རྒྱལ་མཚན་དབུས་གཙང་ནས་ཕྱིར་རོང་བོ་བཀའ་གདམས་དགོན་ཆེན་དུ་ཕེབས་སྐབས།རོང་བོ་བཀའ་གདམས་དགོན་ཆེན་གྱི་སྒྲིག་ལམ་དང་ཆོས་སྤྱོད་ཀྱི་རིམ་པ་སོགས་ཉམས་རྒུད་དུ་སོང་ཡོད་སྟབས།ཁོང་གིས་རོང་བོ་བཀའ་གདམས་དགོན་ཆེན་གྱི་སྒྲིག་ལམ་ལ་དག་ཐེར་མཛད་པ་དང་།དགེ་ལྡན་ལྔ་མཆོད་ཆེན་མོ་གསར་དུ་བཙུགས་པ།ཁྱད་པར་དུ་རི་བོ་དགེ་ལྡན་པའི་ཆོས་ཁྲིམས་དང་ཆོ་ག་ཕྱག་ལེན་གྱི་སྲོལ་བཟང་མང་པོ་གསར་འཛུགས་གནང་སྟེ་དགོན་མིང་ལ་རོང་བོ་དགོན་ཆེན་བདེ་ཆེན་ཆོས་འཁོར་གླིང་ཞེས་གསོལ་པར་གྲགས།སྤྱི་ལོ་ལྕགས་བྱ་ལོར་ཆོས་པ་རིན་པོ་ཆེ་བློ་བཟང་བསྟན་པའི་རྒྱལ་མཚན་མཆོག་གིས་དགོན་ཆེན་དུ་འཇམ་དབྱངས་ཀུན་གཟིགས་ཀྱི་སྐུ་བརྙན་རང་གི་ཕྱག་བཟོའི་བསྐྲུན་ཏེ།ལྷ་ཁང་དང་བཅས་རྟེན་དང་བརྟེན་པ་གསར་བཞེངས་མཛད།སྔ་གཞུག་ཏུ་ས་ལ་གནས་པའི་སེམས་དཔའ་ཆེན་པོ་སྡེ་བ་སྐྱིད་ཤོད་པ་བསྟན་འཛིན་བློ་བཟང་རྒྱ་མཚོ་དང་།ཀོའུ་བ་ཆོས་རྒྱ་མཚོ།ཡབ་རྗེ་སྐལ་ལྡན་རྒྱ་མཚོ་སོགས་ཁོང་རྣམ་པ་བཞིས་རབ་གནས་མཛད་པས་བྱིན་རླབས་ཀྱི་ཚན་ཁ་ཆེ་བར་གྲགས།